PARTNERSKABSAFTALE OM BÆREDYGTIGT FISKERI MELLEM DEN EUROPÆISKE UNION OG REPUBLIKKEN SEYCHELLERNE

DEN EUROPÆISKE UNION, i det følgende benævnt »Unionen«,

og

REPUBLIKKEN SEYCHELLERNE, i det følgende benævnt »Seychellerne«,

i det følgende under ét benævnt »parterne«,

SOM HENVISER til det nære samarbejde mellem Unionen og Seychellerne, navnlig i forbindelse med partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, som senest ændret (1) (»Cotonouaftalen«), og deres gensidige ønske om at styrke disse relationer,

SOM TAGER HENSYN til De Forenede Nationers havretskonvention af 10. december 1982 (UNCLOS) og aftalen om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande fra 1995,

SOM ER BEVIDSTE OM betydningen af principperne i den adfærdskodeks for ansvarligt fiskeri, der blev vedtaget på Fødevare- og Landbrugsorganisationens (FAO's) konference i 1995, og om FAO's aftale om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (IUU), og SOM ER FAST BESLUTTEDE PÅ at træffe de nødvendige foranstaltninger til at gennemføre dem,

SOM ER FAST BESLUTTEDE PÅ at anvende de resolutioner og henstillinger, der vedtages af Kommissionen for Tunfisk i Det Indiske Ocean (IOTC) og andre relevante regionale organisationer,

SOM ER FAST BESLUTTEDE PÅ i fælles interesse at samarbejde om at etablere et ansvarligt fiskeri for at sikre, at de levende marine ressourcer bevares på lang sigt og udnyttes bæredygtigt,

SOM ER OVERBEVISTE OM, at et sådant samarbejde bør gennemføres ved hjælp af initiativer og foranstaltninger, der supplerer hinanden, er forenelige med den fastlagte politik og skaber en synergieffekt, hvad enten de gennemføres i fællesskab eller unilateralt,

SOM HAR TIL HENSIGT med henblik herpå at opretholde en dialog om Seychellernes sektorbaserede fiskeripolitik og at finde egnede metoder til at sikre, at denne politik gennemføres effektivt, og at erhvervslivet og civilsamfundet inddrages i processen,

SOM ØNSKER at fastsætte nærmere bestemmelser og vilkår for EU-fiskerfartøjers fiskeri i Seychellernes farvande og for Unionens støtte til udvikling af et bæredygtigt og ansvarligt fiskeri i disse farvande,

SOM ØNSKER at anvende princippet om ikkediskrimination for alle udenlandske fiskerfartøjer, der fisker i Seychellernes fiskerizone, og som har samme karakteristika og fisker efter de samme arter som dem, der er omfattet af denne aftale og den tilhørende gennemførelsesprotokol,

SOM ER FAST BESLUTTEDE PÅ at udvide det økonomiske samarbejde mellem parterne inden for fiskeriet og tilknyttede aktiviteter, der bidrager til den blå økonomi,

ER BLEVET ENIGE OM FØLGENDE:

Artikel 1 Anvendelsesområde Ved denne aftale fastlægges principperne, reglerne og procedurerne for: — det økonomiske, finansielle, tekniske og videnskabelige samarbejde inden for fiskeriet med henblik på at fremme et bæredygtigt fiskeri i Seychellernes fiskerizone, så fiskeressourcerne bevares og udnyttes på en bæredygtig måde, og at udvikle Seychellernes fiskeri — de vilkår, i henhold til hvilke EU-fiskerfartøjer kan opnå adgang til Seychellernes fiskerizone — samarbejdet om forvaltnings-, kontrol- og overvågningstiltag i Seychellernes fiskerizone med henblik på at sikre, at ovennævnte regler og vilkår overholdes, at foranstaltningerne til bevarelse og bæredygtig udnyttelse af fiskebestande og forvaltning af fiskeriet bliver effektive, og at IUU-fiskeri hindres — partnerskaber mellem aktører med henblik på i fælles interesse at udvikle økonomiske aktiviteter inden for fiskeriet og tilknyttede aktiviteter.

Artikel 2 Definitioner I denne aftale forstås ved: a) »seychelliske myndigheder«: fiskeriministeriet b) »EU-myndigheder«: Europa-Kommissionen c) »aftale«: aftalen, dens tilhørende gennemførelsesprotokol og bilaget og tillæg til gennemførelsesprotokollen d) »Den Blandede Komité«: en komité, der består af repræsentanter for Unionen og Seychellerne, og hvis opgaver er beskrevet i denne aftales artikel 12 e) »Seychellernes fiskerizone«: den del af farvandene henhørende under Seychellernes højhedsområde eller jurisdiktion i henhold til loven om havområder (Maritime Zones Act) og andre gældende love i Seychellerne, hvor Seychellerne giver Unionens fartøjer tilladelse til at fiske f) »bæredygtigt fiskeri«: fiskeri i overensstemmelse med de mål og principper, der er nedfældet i adfærdskodeksen for ansvarligt fiskeri, som blev vedtaget på FAO's konference i 1995 g) »fiskeri«: sporing af fisk, sætning, trækning og indhaling af fiskeredskaber, ombordtagning af fangst, forarbejdning om bord, overførsel, anbringelse i bur af fisk, opfedning af fisk og landing af fisk og fiskevarer h) »EU-fartøj«: et fiskerfartøj, der fører en EU-medlemsstats flag og er registreret i Unionen i) »fiskerfartøj«: et fartøj, der er udstyret til kommerciel udnyttelse af levende marine ressourcer j) »hjælpefartøj«: ethvert EU-fartøj, der bistår fiskerfartøjer, og ikke er udstyret til at fange fisk og ikke kan anvendes til omladning k) »blandet selskab«: et handelsselskab oprettet i Seychellerne af redere eller nationale virksomheder fra parterne med henblik på fiskeri eller dertil knyttede aktiviteter l) »landing«: samme betydning som i IOTC-sammenhæng m) »omladning«: samme betydning som i IOTC-sammenhæng.

Artikel 3 Principper og mål for denne aftales gennemførelse 1. Parterne forpligter sig til at fremme bæredygtigt fiskeri i Seychellernes fiskerizone efter princippet om ikkediskrimination af de forskellige flåder, der fisker i denne fiskerizone, jf. dog aftaler indgået mellem udviklingslande inden for dette geografiske område, herunder gensidige fiskeriaftaler. 2. De seychelliske myndigheder forpligter sig til ikke at indrømme andre udenlandske flåder, der fisker i Seychellernes fiskerizone, og som har samme karakteristika og fisker efter de samme arter som dem, der er omfattet af denne aftale og den tilhørende gennemførelsesprotokol, mere favorable betingelser end dem, der indrømmes i henhold til denne aftale. Disse betingelser omfatter bevarelse og bæredygtig udnyttelse, udvikling og forvaltning af ressourcer og finansielle ordninger, afgifter og rettigheder, som vedrører udstedelsen af fiskeritilladelser og relevante tekniske foranstaltninger. De seychelliske myndigheder forpligter sig til at tildele en passende andel af overskuddet af levende marine ressourcer til EU-flåden, når det er relevant. 3. For at sikre åbenhed forpligter Seychellerne sig til at offentliggøre og udveksle oplysninger om enhver aftale, hvorved udenlandske fartøjer har fået tilladelse til at fiske i Seychellernes fiskerizone, og den deraf følgende fiskeriindsats, navnlig antallet af udstedte fiskeritilladelser og de rapporterede fangster. 4. Parterne er enige om, at EU-fartøjerne kun må fiske efter overskuddet af den tilladte fangstmængde, jf. artikel 62, stk. 2 og 3, i UNCLOS, og som er fastsat på en utvetydig og åben måde på grundlag af foreliggende og relevant videnskabelig rådgivning og relevante oplysninger, der er udvekslet mellem parterne om den samlede fiskeriindsats for de relevante bestande, der udøves af alle flåder, der fisker i fiskerizonen. 5. Parterne overholder de bevarelses- og forvaltningsforanstaltninger, der er vedtaget af relevante regionale fiskeriforvaltningsorganisationer (RFFO'er), navnlig IOTC, under behørig hensyntagen til regionale videnskabelige vurderinger. 6. Parterne forpligter sig til at gennemføre denne aftale i henhold til artikel 9 i Cotonouaftalen om de væsentlige elementer vedrørende menneskerettigheder, demokratiske principper og retsstatsprincippet og det grundlæggende element vedrørende god regeringsførelse. 7. Parterne samarbejder med henblik på at bidrage til gennemførelsen af Seychellernes sektorbaserede fiskeripolitik gennem målrettet støtte, der ydes i henhold til denne aftales artikel 8 og de relevante bestemmelser i gennemførelsesprotokollen, og opretholder med henblik herpå en politisk dialog om de nødvendige foranstaltninger. 8. Parterne samarbejder også om at foretage såvel fælles som unilateral forhåndsevaluering, løbende evaluering og efterfølgende evaluering af foranstaltninger, programmer og tiltag, der gennemføres på grundlag af denne aftale. 9. Parterne forpligter sig til at sørge for, at denne aftale gennemføres efter principperne om åbenhed og god økonomisk og social styring. 10. Navnlig påmønstringen af seychelliske søfolk på EU-fartøjer sker på grundlag af Den Internationale Arbejdsorganisations (ILO's) erklæring om grundlæggende principper og rettigheder på arbejdet, som gælder for relevante ansættelseskontrakter og generelle ansættelsesvilkår, samt af de relevante ILO-konventioner og Seychellernes lovgivning. Det drejer sig navnlig om foreningsfrihed, faktisk anerkendelse af arbejdstageres ret til kollektive forhandlinger og ikkeforskelsbehandling for så vidt angår beskæftigelse og erhverv samt leve- og arbejdsvilkårene om bord på EU-fiskerfartøjerne. 11. Parterne rådfører sig med hinanden, inden de træffer afgørelser, der kan berøre EU-fartøjers aktiviteter i henhold til denne aftale.

Artikel 4 Data og videnskabeligt samarbejde 1. Parterne fremmer et videnskabeligt samarbejde med henblik på regelmæssigt at vurdere fiskebestandenes tilstand i Seychellernes fiskerizone i samarbejde med regionale og subregionale videnskabelige organer. 2. I denne aftales anvendelsesperiode samarbejder Unionen og Seychellerne om at følge udviklingen i ressourcernes tilstand i Seychellernes fiskerizone og at støtte det vurderingsarbejde, der udføres af IOTC. 3. På grundlag af den bedste foreliggende videnskabelige rådgivning konsulterer parterne hinanden i regi af Den Blandede Komité og træffer om nødvendigt og efter fælles aftale foranstaltninger til at sikre en bæredygtig forvaltning af fiskeressourcerne. 4. Parterne forpligter sig til at samarbejde om erhvervelse, validering, analyse og fremsendelse af videnskabelige data i overensstemmelse med IOTC's krav. 5. Parterne forpligter sig til at konsultere hinanden, enten direkte eller inden for rammerne af IOTC, til at styrke forvaltningen og bevarelsen af de levende marine ressourcer i Det Indiske Ocean og i Seychellernes fiskerizone og til at samarbejde om relevant videnskabelig forskning.

Artikel 5 Eksklusivitetsklausul 1. Seychellerne giver EU-fartøjer mulighed for at udøve fiskeri i Seychellernes fiskerizone i overensstemmelse med denne aftale og dens tilhørende gennemførelsesprotokol. 2. EU-fartøjer må kun udøve fiskeri, der er omfattet af denne aftale, i Seychellernes fiskerizone, hvis de er i besiddelse af en fiskeritilladelse (defineret som »licens« i henhold til Seychellernes lovgivning), der er udstedt i henhold til denne aftale. Alle fiskeri, der ikke er omfattet af denne aftale, er forbudt. 3. De seychelliske myndigheder udsteder udelukkende fiskeritilladelser til EU-fartøjer i henhold til denne aftale.

Artikel 6 Fiskeritilladelse 1. Proceduren for ansøgning om fiskeritilladelse for et EU-fartøj, fartøjets referencemængde, de gældende afgifter og de nærmere bestemmelser for rederens betaling af disse afgifter er fastsat i gennemførelsesprotokollen til denne aftale. 2. Parterne sikrer, at disse betingelser og ordninger gennemføres korrekt ved hjælp af et passende administrativt samarbejde mellem deres kompetente myndigheder.

Artikel 7 Gældende ret 1. Fiskeri i henhold til denne aftale er undergivet Seychellernes gældende love og administrative bestemmelser, medmindre andet er fastsat i denne aftale eller dens tilhørende gennemførelsesprotokol, i overensstemmelse med folkerettens principper. De seychelliske myndigheder underretter EU-myndighederne om enhver relevant ændring af disse love og administrative bestemmelser. 2. Uden at det berører det ansvar, der påhviler EU-fartøjernes flagstater, påtager Seychellerne sig ansvaret for en effektiv anvendelse af bestemmelserne om fiskeriovervågning, -kontrol og ‐tilsyn, jf. gennemførelsesprotokollen til denne aftale. EU-fartøjerne samarbejder med de seychelliske myndigheder, der er ansvarlige for nævnte overvågning, kontrol og tilsyn. 3. Unionen forpligter sig til at træffe alle fornødne foranstaltninger til at sikre, at dens fartøjer overholder bestemmelserne i denne aftale og Seychellernes lovgivning om fiskeri i Seychellernes fiskerizone. 4. EU-myndighederne underretter uden ophold de seychelliske myndigheder om eventuelle ændringer i EU-lovgivningen, som kan have indvirkning på EU-fartøjernes aktiviteter i henhold til denne aftale.

Artikel 8 Finansiel modydelse 1. Unionen betaler Seychellerne en finansiel modydelse i overensstemmelse med de betingelser og vilkår, der er fastsat i gennemførelsesprotokollen til denne aftale. Denne modydelse består af to forbundne elementer, nemlig: a) adgang til Seychellernes fiskerizone og fiskeressourcer, uden at dette berører de adgangsomkostninger, der bæres af rederne, og b) finansiel støtte fra Unionen til styrkelse af en ansvarlig fiskeripolitik og en bæredygtig udnyttelse af fiskeressourcerne i Seychellernes farvande. 2. Den del af den finansielle modydelse til sektorstøtte, der er omhandlet i stk. 1, litra b), er uafhængig af betalingerne vedrørende adgangsomkostninger og fastlægges og forvaltes i lyset af de mål, som parterne indbyrdes har aftalt i overensstemmelse med gennemførelsesprotokollen til denne aftale, og som skal nås inden for rammerne af Seychellernes sektorbaserede fiskeripolitik og det årlige og flerårige program for dens gennemførelse. 3. Unionens finansielle modydelse betales årligt i overensstemmelse med gennemførelsesprotokollen til denne aftale og i henhold til denne aftale. a) Det modydelsesbeløb, der er omhandlet i stk. 1, litra a), kan ændres af Den Blandede Komité i følgende tilfælde: i) hvis usædvanlige omstændigheder, bortset fra naturfænomener, gør det umuligt at fiske i Seychellernes fiskerizone ii) hvis der efter aftale mellem parterne foretages en reduktion af de fiskerimuligheder, som EU-fartøjerne har fået tildelt, når det på grundlag af den bedste foreliggende videnskabelige rådgivning og af hensyn til forvaltningen af de pågældende bestande anses for nødvendigt for at bevare ressourcerne og udnytte dem bæredygtigt iii) hvis der efter aftale mellem parterne foretages en forøgelse af de fiskerimuligheder, som EU-fartøjerne har fået tildelt, når det på grundlag af den bedste foreliggende videnskabelige rådgivning vurderes, at ressourcernes tilstand tillader det. b) Det modydelsesbeløb, der er omhandlet i stk. 1, litra b), kan ændres som følge af en revurdering af betingelserne for Unionens finansielle modydelse til gennemførelse af Seychellernes sektorbaserede fiskeripolitik, hvis dette er berettiget i lyset af de specifikke resultater af den årlige og flerårige programmering, der er konstateret af begge parter. c) Den i stk. 1 omhandlede modydelse kan suspenderes som følge af anvendelsen af denne aftales artikel 16 eller 17.

Artikel 9 Regionalt samarbejde Parterne bestræber sig på regelmæssigt at konsultere hinanden inden for rammerne af IOTC og andre relevante regionale organisationer, som de er medlemmer af, med henblik på at drøfte og om muligt koordinere de respektive afgørelser, herunder muligheden for at indgive fælles forslag til disse organisationer.

Artikel 10 Fremme af samarbejdet 1. Parterne fremmer det økonomiske, handelsmæssige, videnskabelige og tekniske samarbejde inden for fiskeriet og tilknyttede sektorer. De rådfører sig med hinanden for at koordinere eventuelle foranstaltninger i den forbindelse. 2. Parterne fremmer udvekslingen af oplysninger om fangstmetoder, fiskeredskaber, konserveringsmetoder og industriel forarbejdning af fiskevarer. 3. Parterne bestræber sig på at skabe gunstige vilkår for udbygning af forbindelserne mellem parternes virksomheder på det tekniske, økonomiske og handelsmæssige område ved at fremme et gunstigt miljø for udvikling af erhvervsvirksomhed og investeringer. 4. Parterne samarbejder med henblik på at fremme landing af fangster fra EU-fartøjer, der fisker i Seychellernes fiskerizone. EU-fartøjerne tilstræber at købe alle forsyninger og tjenesteydelser, der er nødvendige for deres aktiviteter, i Seychellerne. 5. Parterne tilskynder især til, at der oprettes blandede selskaber i gensidig interesse. Oprettelsen af blandede selskaber i Seychellerne og overførslen af EU-fartøjerne til blandede selskaber skal ske under systematisk overholdelse af Seychellernes lovgivning og EU-lovgivningen. 6. Parterne fremmer både menneskelig og institutionel kapacitetsopbygning i fiskerisektoren med henblik på at forbedre udviklingen af færdigheder og styrke uddannelseskapaciteten for dermed at bidrage til bæredygtig fiskeri i Seychellerne og til udviklingen af den blå økonomi.

Artikel 11 Samarbejde inden for overvågning, kontrol og tilsyn og inden for bekæmpelse af IUU-fiskeri 1. Parterne forpligter sig til at arbejde sammen om at bekæmpe IUU-fiskeri med henblik på at opnå et ansvarligt og bæredygtigt fiskeri. 2. På grundlag af konsultationer i Den Blandede Komité kan parterne aftale at samarbejde og gennemføre risikobaserede fælles inspektionsprogrammer for EU-fartøjer med henblik på at styrke anvendelsen af bestemmelserne om fiskeriovervågning, -kontrol og -tilsyn i gennemførelsesprotokollen til denne aftale og korrigerende foranstaltninger i forbindelse hermed.

Artikel 12 Den Blandede Komité 1. Der nedsættes en blandet komité bestående af repræsentanter for Unionen og Seychellerne, som skal overvåge anvendelsen af denne aftale. 2. Den Blandede Komité udfører følgende opgaver og træffer om nødvendigt afgørelser med henblik på at: a) overvåge gennemførelsen, fortolkningen og anvendelsen af denne aftale og dens gennemførelsesprotokol, herunder fastlæggelsen af den årlige og flerårige programmering som omhandlet i denne aftales artikel 8, stk. 2, og evalueringen af dens gennemførelse b) sørge for den nødvendige kontakt i fiskerispørgsmål af fælles interesse, herunder hvad angår statistisk analyse af fangstdata c) fungere som et forum for mindelig bilæggelse af tvister, som fortolkningen eller anvendelsen af denne aftale måtte give anledning til d) udføre enhver anden opgave, som parterne ved fælles overenskomst kan beslutte. 3. Den Blandede Komité kan desuden vedtage ændringer til gennemførelsesprotokollen til denne aftale, navnlig hvad angår: a) justering af fiskerimulighederne om nødvendigt og dermed størrelsen af de relevante finansielle modydelser b) procedurerne for ydelse af sektorstøtten c) betingelserne og de nærmere regler for EU-fartøjernes fiskeri. 4. Den Blandede Komité varetager sine opgaver i overensstemmelse med denne aftales mål. 5. Den Blandede Komité holder møde mindst én gang om året, skiftevis i Unionen og i Seychellerne, og formandskabet varetages af den part, der er vært for mødet. Den træder ekstraordinært sammen efter anmodning fra en af parterne. 6. Den Blandede Komité kan i hastende tilfælde træffe afgørelser ved hjælp af brevveksling.

Artikel 13 Geografisk anvendelsesområde Denne aftale gælder på den ene side for de områder, hvor traktaten om Den Europæiske Unions funktionsmåde finder anvendelse, og på de betingelser, der er fastsat i nævnte traktat, og på den anden side for Seychellernes område.

Artikel 14 Varighed Denne aftale gælder i seks år fra startdatoen for dens midlertidige anvendelse. Den fornyes stiltiende i yderligere perioder på seks år, medmindre den opsiges i henhold til artikel 17.

Artikel 15 Midlertidig anvendelse Aftalen anvendes midlertidigt fra datoen for parternes undertegnelse heraf.

Artikel 16 Suspension 1. Anvendelsen af denne aftale kan suspenderes på initiativ af en af parterne i tilfælde af: a) hvis der opstår situationer bortset fra naturfænomener, som ingen af parterne med rimelighed kan siges at have indflydelse på, og som gør det umuligt at fiske i Seychellernes fiskerizone b) hvis der opstår en alvorlig og uløst tvist mellem parterne om fortolkningen eller gennemførelsen af denne aftale c) hvis en af parterne konstaterer overtrædelser af væsentlige og grundlæggende elementer, hvad angår menneskerettighederne, jf. Cotonouaftalens artikel 9 og i henhold til proceduren i dennes artikel 8 og 96. 2. Enhver part, der ønsker at suspendere anvendelsen af denne aftale, skal skriftligt meddele den anden part sit ønske om suspension, og suspensionen får virkning tre måneder efter modtagelsen af en sådan meddelelse. Efter modtagelsen af meddelelsen indleder parterne samråd i Den Blandede Komité med henblik på at finde en mindelig løsning på tvisten inden for et rimeligt tidsrum. 3. Når en sådan løsning er fundet, genoptages anvendelsen af denne aftale, og den finansielle modydelse, der er omhandlet i artikel 8, nedsættes forholdsmæssigt og pro rata temporis, alt efter hvor længe anvendelsen af denne aftale har været suspenderet, medmindre andet aftales.

Artikel 17 Opsigelse 1. Aftalen kan opsiges af en af parterne i tilfælde af: a) hvis der opstår situationer bortset fra naturfænomener, som ingen af parterne med rimelighed kan siges at have indflydelse på, og som gør det umuligt at fiske i Seychellernes fiskerizone b) udtømning eller nedfiskning af de relevante bestande, der er konstateret på grundlag af den bedste foreliggende uafhængige og pålidelige videnskabelige rådgivning, som anerkendes af begge parter c) en markant reduceret udnyttelse af de fiskerimuligheder, som EU-fartøjerne har fået tildelt d) en alvorlig tilsidesættelse af de forpligtelser, som parterne har indgået med hensyn til bekæmpelse af IUU-fiskeri e) andre forhold, der indebærer, at en af parterne har overtrådt denne aftale. 2. Enhver part, der ønsker at opsige denne aftale, skal skriftligt meddele den anden part sit ønske om opsigelse, og opsigelsen får virkning seks måneder efter modtagelsen af denne meddelelse, medmindre parterne ved fælles overenskomst beslutter at forlænge fristen. Efter en sådan meddelelse om opsigelse indleder parterne samråd via Den Blandede Komité med henblik på at finde en mindelig løsning på tvisten inden for et rimeligt tidsrum. 3. Hvis denne aftale opsiges, nedsættes den finansielle modydelse som omhandlet i artikel 8 for det år, hvor opsigelsen træder i kraft, forholdsmæssigt og pro rata temporis.

Artikel 18 Ophævelse Fiskeripartnerskabsaftalen mellem Det Europæiske Fællesskab og Republikken Seychellerne (2), der trådte i kraft den i november 2007, ophæves.

Artikel 19 Ikrafttræden Denne aftale træder i kraft, når parterne har meddelt hinanden, at de nødvendige procedurer i så henseende er afsluttede.

Artikel 20 Autentisk udgave Denne aftale er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed.

(1) EFT L 317 af 15.12.2000, s. 3.

(2) EUT L 290 af 20.10.2006, s. 2.